Graveyard Paradise

«**Graveyard Paradise**» er en singel utgitt av det norske rockebandet 1-2-6 i mai 1967. Sangen er skrevet av bandets vokalist og gitarist, Asbjørn «ASA» Krogtoft. Låten ble senere med på gruppens eneste studioalbum Curtains Falling (1968), og videre på samleplatene Graveyard Paradise (1982) og One Two Six (1995).

## Historie
Vinteren 1966-1967 hadde bandet hatt en liten hit i Bodø med sin første single «Veto»/ «Little You», men 1-2-6 var lite kjent i resten av landet. Dette snudde seg et halvt år senere da bandet fikk sitt gjennombrudd med «Graveyard Paradise». Krogtoft hadde vært på kino og sett filmen Dracula, mørkets fyrste, med Christopher Lee i hovedrollen, noe som sammen med den pågående vietnamkrigen og Bob Dylan ga ham en visjon om at statsministre, diplomater og militære alle var vampyrer på jakt etter blod. Teksten ble satt til en Bob Dylan-lignende folkrock/popmelodi.

«Graveyard Paradise» vakte ikke så stor oppsikt da den ble utgitt i mai 1967, men da *[[Ti i skuddet]]* kom tilbake etter sommerferie valgte Vidar Lønn-Arnesen å spille – og skryte av låta, selv om den ikke var inne på lista. Bandet fikk etter det opptre på TV-programmet *[[Pop-korn (TV-program)|Pop-korn]]*. Så, i august 1967 og utover høsten, lå låta femten uker på VG-lista. Ingen band i Norge – med unntak av The Pussycats – hadde opplevd slik suksess tidligere. Det vakte berettiget oppsikt at en ung nordmann – 18 år gamle ASA – kunne skrive en så reflektert sang, og det attpåtil på velformulert engelsk. ASA var imidlertid skuffet over at så få platekjøpere forsto det alvorlige budskapet i sangen.

Graveyard Paradise hadde egentlig fire vers, men det ene ble kuttet for at låten skulle passe bedre til single-formatet. Den fullstendige versjonen kan høres på samleplaten One Two Six, utgitt i 1995.

Tjue år senere ble sangen valgt til tidenes nest beste norske melodi av *[[Dagbladet]]s* lesere, kun slått av «Du ska få en dag i mårå». I 2004 ble den kåret til beste nordnorske sang av avisen *[[Nordlys (avis)|Nordlys]]*. Albumet *[[Psst! Psst!]]* av The Pussycats ble kåret til beste nordnorske album.

## Innspilling
I 1966 vant 1-2-6 en lokal talentkonkurranse i Bodø. Premien var en tur til Oslo og plateinnspilling for A/S Nera, som hadde agenturet for amerikanske RCA Records. I midten av juli 1966 begynte bandet innspillingen i Roger Arnhoff Studio, sammen med den nyansatte Arve Sigvaldsen - som hadde jobbet der bare én uke hos Nera - og studioteknikeren Meny Bloch. Resultatet av en dags arbeid ble singlen «Veto» og «Little You». Innspillingen ble lagt merke til av enkelte av hovedstadens musikkanmeldere, og dette førte til at Nera bestemte seg for å satse videre på bandet. Krogtoft komponerte flere låter og sendte demoinnspillinger til Sigvaldsen i Oslo. Rett før påsken 1967 sto 1-2-6 igjen i studio. Denne gang ble en rekke sanger spilt inn. «Graveyard Paradise» skilte seg ut som en fin oppfølger til «Veto». Opptakene skjedde på tospors stereomaskiner. De fire guttene spilte alle instrumenter selv, men grunnet tidspress, ble bakgrunnskoret lagt på senere av produsent Arve Sigvaldsen med folk som Lars Bjune og medlemmer av Key Brothers. «Graveyard Paradise» ble et stort gjennombrudd for gruppen og platen ble gitt ut i flere land.

## Listeplasseringer

## «Edens kirkegård»

ASA hadde opprinnelig hentet en del av teksten fra et av diktene i sin samling "Epigon", tiltenkt Gyldendal Norsk Forlag. Diktsamlingen så aldri dagens lys, men i mai 1990 – da 1-2-6 skulle markere sitt 25-årsjubileum – fant Asa frem det gamle diktet da mulighetene for en gjenforening ble tatt opp av band-medlemmene. Fem låter - inklusive en ny versjon av "Graveyard Paradise" med undertittelen «Edens kirkegård» - ble kort tid spilt inn i Hønsehuset Lydstudio i Bodø. Den nye versjonen var en kombinasjon av norsk og engelsk tekst. Baksiden på denne singlen var «Våren –65», der ASA gjenfortalte historien om de fire ungguttene fra Bodø som satset alt for musikken. Fire av de fem innspillingene som det gjenforente 1-2-6 gjorde i 1990, ble funnet gode nok for den samlealbumet One Two Six, som ble utgitt i 1995.

## Referanser


## Eksterne lenker
*